VENDIM
Nr. 516, datë 25.9.2025

PËR PËRCAKTIMIN E FUSHËS SË PËRGJEGJËSISË SHTETËRORE TË MINISTRISË SË EKONOMISË DHE INOVACIONIT

Në mbështetje të nenit 100 të Kushtetutës dhe të pikës 2, të nenit 5, të ligjit nr. 90/2012, “Për organizimin dhe funksionimin e administratës shtetërore”, me propozimin e Kryeministrit, Këshilli i Ministrave

VENDOSI:

1. Miratimin e fushës së përgjegjësisë shtetërore të Ministrisë së Ekonomisë dhe Inovacionit, sipas përcaktimeve të këtij vendimi.
2. Ministria e Ekonomisë dhe Inovacionit, në përputhje me kuadrin ligjor në fuqi, drejtimet kryesore të politikës së përgjithshme shtetërore dhe me programin e Këshillit të Ministrave, ushtron veprimtarinë e saj në këto fusha përgjegjësie shtetërore:
a) Përgatit dhe zbaton politikat e qeverisë në sferën makro- dhe mikroekonomike, të tregtisë, industrisë dhe të sipërmarrjes për ndërtimin e një modeli të ri ekonomik, me synim garantimin e një rritjeje ekonomike të lartë e të qëndrueshme në Shqipëri. Miradministron burimet, harton dhe zbaton politika të integruara ekonomike në sektorët parësorë të ekonomisë, konvergimit ekonomiko-social të rajoneve të vendit, përmirësimit të klimës e të shërbimeve për biznesin e qytetarin. Promovon dhe orienton drejt risive ndërkombëtare, duke maksimizuar suksesin e investimeve. Komandon instrumente administrative ekzekutive të zgjidhjes së konflikteve shtet-privat; 
b) Garanton të drejtën për arsim dhe formim profesional, punësim të sigurt e të denjë;
c) Mbështet sipërmarrjen private, vendëse dhe të huaj, që ushtron aktivitetin në Republikën e Shqipërisë, bashkërendimin e proceseve të brendshme të institucioneve shtetërore, hartimin e politikave për lehtësimin e procedurave dhe përmirësimin e klimës së biznesit, nëpërmjet ndërmjetësimit dhe nismave të integruara qeveritare në këtë fushë;
ç) Synon dhe mundëson stimulimin e aktiviteteve inovative, të cilat do të rrisin produktivitetin ekonomik dhe institucional përmes zhvillimit të teknologjisë dhe bashkëpunimit efikas;
d) Identifikon koncepte, procese novatore dhe teknika të reja, kryen studime dhe analiza krahasuese për politikat në nivel rajonal e botëror, për të vlerësuar të dhënat në kuadër të hartimit apo zbatimit të politikave qeveritare, me qëllim hartimin e strategjive që mundësojnë zbulimin e mundësive të reja të inovacionit;
dh) Në bashkëpunim me institucionet përgjegjëse, harton, bashkërendon dhe zbaton politikat shtetërore që synojnë standarde të larta të shërbimeve publike, të ofruara për ushtrimin e të drejtave të qytetarëve dhe përmirësimin e jetesës, lehtësimin e ofrimit të shërbimeve publike, sigurimin e cilësisë dhe përballimin e tyre;
e) Në bashkëpunim me institucionet përgjegjëse, harton, bashkërendon dhe zbaton politikat shtetërore për rregullimin dhe harmonizimin e planeve dhe projekteve të digjitalizimit, në përputhje me standardet dhe udhëzimet e ndërtimit të infrastrukturës së qeverisjes elektronike sipas praktikave të Bashkimit Evropian;
ë) Zhvillon politikën shtetërore në fushën e mbështetjes së startup-eve dhe të mbështetjes së veprimtarisë së punonjësve lëvizës digjitalë;
f) Në bashkëpunim me institucionet përgjegjëse harton, bashkërendon, mbështet dhe zbaton politikat shtetërore për kërkimin shkencor në funksion të zhvillimit ekonomik dhe nëpërmjet zonave të lira ekonomike e parqeve teknologjike.
3. Ministria e Ekonomisë dhe Inovacionit ushtron veprimtarinë në këto fusha përgjegjësie shtetërore, në përputhje me legjislacionin përkatës:
3.1 Lidhur me fushën e ekonomisë:

a) strehimin;
b) punësimin;
c) sigurimet shoqërore;
ç) arsimin dhe formimin profesional; 
d) marrëveshjet e tregtisë së lirë;
dh) nxitjen e investimeve;
e) nxitjen e sektorit të industrisë joushqimore;
ë) administrimin e pronës shtetërore;
f) mbështetjen e partneritetit publik privat;
g) regjistrimin dhe licencimin e operatorëve ekonomikë;
gj) shërbimin e akreditimit dhe standardizimit;
h) mirëmbajtjen, kalibrimin dhe inspektimin e mjeteve matëse;
i) pronësinë industriale;
j) mbrojtjen e konsumatorëve;
k) zonat ekonomike dhe teknologjike;
l) ndihmën shtetërore dhe garancitë shtetërore;
ll) garantimin e bashkëpunimit institucional mbi zhvillimin e politikave ekonomike të dialogut dhe këshillimit ndërmjet organeve të administratës shtetërore, partnerëve socialë dhe sektorit privat, si dhe rritjen e transparencës në vendimmarrjen publike dhe përfaqësimin e sektorit privat dhe të partnerëve socialë në këtë proces;
m) zhvillimin e politikave në favor të sipërmarrjes dhe biznesit, në përputhje me politikën evropiane në bashkëpunim me dhomat e tregtisë, shoqatat e biznesit dhe shoqërinë civile; 
n) krijimin e një klime dhe mjedisi mbështetës për sipërmarrjen dhe biznesin, me qëllim nxitjen e biznesit dhe liberalizimin e tregut, nëpërmjet identifikimit të pengesave në sektorët e ekonomisë dhe formulimit të strategjive të ndërhyrjes për reduktimin e barrierave administrative dhe kostove të biznesit.
3.2 Lidhur me fushën e inovacionit:
a) synon dhe mundëson stimulimin e aktiviteteve inovative, të cilat do të rrisin produktivitetin ekonomik dhe institucional përmes zhvillimit të teknologjisë informative dhe bashkëpunimit efikas;
b) identifikon koncepte, procese novatore dhe teknika të reja, kryen studime dhe analiza krahasuese për politikat në nivel rajonal e botëror për të analizuar të dhënat në kuadër të hartimit apo zbatimit të politikave qeveritare, me qëllim zhvillimin dhe hartimin e analizave strategjike, që mundësojnë zbulimin e mundësive të reja të inovacionit;
c) orienton:
i. promovimin e inovacionit dhe të teknologjisë informative në shërbim të rritjes ekonomike dhe zhvillimit; 
ii. zhvillimin e bashkëpunimit përmes programeve të trajnimit/konsulencës; 
iii. konsolidimin e fondit për shërbimet inovative për përkrahje të sektorëve zhvillimorë të ekonomisë; 
iv. krijimin e mekanizmave institucionalë koordinues ndërmjet shkencës, sektorit privat dhe politikëbërjes.
ç) në bashkëpunim me institucionet përgjegjëse, harton, zhvillon dhe monitoron politikat shtetërore dhe strategjitë, për:
i. sigurimin e standardeve në ofrimin e shërbimeve publike;
ii. rritjen e cilësisë së shërbimeve në çdo sektor publik;
iii. lehtësimin e ofrimit të shërbimeve publike;
iv. rritjen e efektivitetit të shërbimeve për të garantuar aksesin e qytetarëve në marrjen e shërbimeve publike.
d) synon mbrojtjen e pronësisë intelektuale;
dh) synon krijimin dhe zhvillimin e startup-eve; 
e) synon mbështetjen e veprimtarisë së punonjësve lëvizës digjitalë.

4. Ministri i Ekonomisë dhe Inovacionit ka një rol të përgjithshëm këshillues dhe koordinues në interes të politikave qeveritare për efektshmërinë, performancën e lartë dhe mirëqeverisjen në të gjithë sektorin publik dhe institucionet qeveritare, në kuadër të zhvillimit të sipërmarrjes dhe klimës së biznesit.
5. Vendimet e Këshillit të Ministrave nr. 30, datë 17.1.2024, “Për përcaktimin e fushës së përgjegjësisë shtetërore të Ministrisë së Ekonomisë, Kulturës dhe Inovacionit”, dhe nr. 558, datë 4.10.2023, “Për përcaktimin e fushës së përgjegjësisë shtetërore të ministrit të Shtetit për Sipërmarrjen dhe Klimën e Biznesit”, shfuqizohen.
[bookmark: _GoBack]6. Ngarkohet Ministria e Ekonomisë dhe Inovacionit për zbatimin e këtij vendimi.
 Ky vendim hyn në fuqi menjëherë dhe botohet në Fletoren Zyrtare.

KRYEMINISTËR 
Edi Rama

